คลังคาดปีงบ53เก็บภาษีสูงกว่าเป้า1.72แสนล้านบาท
คลังเผยจัดเก็บรายได้ม.ค.ปี2553สูงกว่าประมาณการคาดสิ้นปีเก็บสูงกว่าเป้า 1.7แสนล้าน
15 ก.พ. 2553

คลังเผยจัดเก็บรายได้ม.ค.ปี2553สูงกว่าประมาณการคาดสิ้นปีเก็บสูงกว่าเป้า 1.7แสนล้าน
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยผลการจัดเก็บรายได้ของรัฐบาลเดือนมกราคม 2553 ว่ามีทั้งสิ้น 110,000 ล้านบาท สูงกว่าประมาณการณ์ 17,809 ล้านบาท จากการบริโภคและการนำเข้าที่ขยายตัวต่อเนื่อง โดยภาษีที่จัดเก็บได้สูงกว่าประมาณการ ได้แก่ ภาษีมูลค่าเพิ่ม ซึ่งส่วนหนึ่งเป็นผลจากการนำเข้าทองคำมูลค่ากว่า 1,000 ล้านดอลลาร์ สูงต่อเนื่องเป็นเดือนที่ 2 ส่วนภาษีน้ำมันจัดเก็บได้สูงกว่าประมาณ เนื่องจากการปรับเพิ่มอัตราภาษีน้ำมันเมื่อเดือนพฤษภาคม 2552 และภาษีสรรพสามิตรถยนต์ แต่การจัดเก็บอากรขาเข้าในเดือนนี้ลดจากที่จัดเก็บได้ช่วง 3 เดือนแรก เพราะผลกระทบจากข้อตกลงเขตการค้าเสรีต่างๆ เช่น เขตการค้าเสรีอาเซียน (AFTA) ที่ลดอัตราอากรขาเข้าสินค้านำเข้าจากกลุ่มประเทศสมาชิกอาเซียนเหลือศูนย์
ผู้อำนวยการ สศค.กล่าวต่อไปว่า 4 เดือนแรกของปีงบประมาณ 53 รัฐบาลจัดเก็บรายได้สุทธิ 458,910 ล้านบาท สูงกว่าประมาณการ 85,326 ล้านบาท คิดเป็นร้อยละ 22.8 โดยทั้ง 3 กรมจัดเก็บภาษีจัดเก็บภาษีได้สูงกว่าประมาณการ ทั้งนี้กรมสรรพากรจัดเก็บรายได้รวม 311,308 ล้านบาท สูงกว่าประมาณการ 35,960 ล้านบาท คิดเป็นร้อยละ 13.1 กรมสรรพสามิตจัดเก็บรายได้รวม 134,872 ล้านบาท สูงกว่าประมาณการ 38,009 ล้านบาท คิดเป็นร้อยละ 39.2 กรมศุลกากรจัดเก็บรายได้รวม 32,367 ล้านบาท สูงกว่าประมาณการ 7,167 ล้านบาท คิดเป็นร้อยละ 28.4 ส่วนการนำส่งรายได้ของรัฐวิสาหกิจ มีจำนวน 25,275 ล้านบาท ต่ำกว่าประมาณการ 369 ล้านบาท คิดเป็นร้อยละ 1.4 และการนำส่งรายได้ของหน่วยงานอื่นๆ มี 27,534 ล้านบาท สูงกว่าประมาณการ 2,888 ล้านบาท คิดเป็นร้อยละ 11.7
ผู้อำนวยการ สศค. กล่าวด้วยว่า ในปีงบประมาณ 53 คาดว่ารัฐบาลจะจัดเก็บรายได้สูงกว่าประมาณการ 172,000 ล้านบาท จากเป้าหมายที่ตั้งไว้ 1.35 ล้านล้านบาท ซึ่งคาดว่าจะเพิ่มเป็น 1.522 ล้านล้านบาท จากผลการจัดเก็บรายได้รัฐบาลช่วง 4 เดือนแรกของปีงบประมาณ 2553 ที่ขยายตัวอย่างต่อเนื่อง และประมาณการเศรษฐกิจไทยปี 2553 ที่จะขยายตัวไม่ต่ำกว่าร้อยละ 3.5 ทำให้คลังมั่นใจว่าในปีงบประมาณ 2553 รัฐบาลจะจัดเก็บรายได้บรรลุผลตามที่คาดการณ์ไว้